Stephen Walt

Stephen Martin Walt (født 2. juli 1955 i Los Alamos i New Mexico) er en amerikansk statsviter.

Han tok bachelorgrad med laud i internasjonal politikk ved Stanford University i 1977, mastergrad ved University of California, Berkeley i 1978 og doktorgrad ved samme universitet i 1983. Walt var vitenskapelig assistent ved Harvard University 1981–1984, lektor ved Princeton University 1984–1989, førsteamanuensis ved University of Chicago 1989–1995 og professor samme sted 1995–1999. Fra 1999 er han professor i internasjonal politikk ved Harvard University, og var også dekanus ved fakultetet John F. Kennedy School of Government 2002–2006.

Walt regnes til den nyrealistiske retningen innen internasjonal politisk teori, og knyttes til Kenneth Waltz' defensive realisme. Walt utviklet teorien om trusselbalanse, en teori om maktbalanse tilpasset den nyrealistiske skolen. I 2007 utgav Walt og John Mearsheimer boken The Israel Lobby and U.S. Foreign Policy, hvor de diskuterte den makten som den såkalte Israel-lobbyen har til å utforme den amerikanske utenrikspolitikken. Hovedpåstanden er at lobbyens innflytelse har vært overveiende negativ, og at den har skjøvet utenrikspolitikken i retning som er i strid med både amerikanske og israelske interesser. Jonathan Chait i The New Republic karakteriserte Walt som en «ultranixonsk realist».

Han ble opptatt som medlem i American Academy of Arts and Sciences i 2005.

 Referanser 

 Litteratur 





 Eksterne lenker 


Kategori:Statsvitere fra USA
Kategori:Professorer ved Harvard University
Kategori:Professorer ved University of Chicago
Kategori:Internasjonal politisk teori
Kategori:Alumni fra UC Berkeley
Kategori:Alumni fra Stanford University
Kategori:Personer fra Los Alamos County i New Mexico
Kategori:Fødsler i 1955